KE ENG fa go le thata go dirisa se re se ithutang mo Lefokong la Modimo? Lebaka lengwe ke gore re tlhoka go nna boikokobetso gore re dire se se siameng mme ga go motlhofo go nna le nonofo eno mo metlheng eno ya bofelo. Re tshela le batho ba e leng “baithati, barati ba madi, baipegi, ba ba mabela” le “ba ba se nang boikgapo.” (2 Tim. 3:1-3) Mokeresete a ka nna a bo a sa rate batho ba ba ikakanyetsang ba le nosi, mme gone, fa batho bao ba atlega, a ka nna a ba tswela pelo. (Pes. 37:1; 73:3) A ka nna a ipotsa jaana: ‘A go akanyetsa batho ba bangwe go mosola? Fa ke itshwara “jaaka yo mmotlana,” a batho ba tla simolola go nnyatsa?’ (Luke 9:48) Go itetla go tlhotlhelediwa ke mokgwa wa bopelotshetlha wa lefatshe leno, go ka senya kamano ya rona le ba bangwe e bile go tla senya leina le lentle la rona jaaka Bakeresete. Mme gone, Jehofa o tla re segofatsa fa re ithuta le go etsa dikai tse di molemo tse di mo Baebeleng.